Ρένα Μόρφη

Η Ρένα Μόρφη (Βόλος, 15 Μαρτίου 1988) είναι Ελληνίδα τραγουδίστρια, η οποία έχει γίνει γνωστή και με το ψευδώνυμο Σούλη Ανατολή. Είναι μέλος του συγκροτήματος Imam Baildi από το 2010.

 Βιογραφία 
Γεννήθηκε στο Βόλο. Είναι απόφοιτη του τμήματος Ιστορίας και Αρχαιολογίας της Φιλοσοφικής Σχολής του Εθνικού και Καποδιστριακού Πανεπιστημίου Αθηνών.

 Καριέρα 
Από τα σχολικά της χρόνια βρέθηκε δίπλα σε καλλιτέχνες όπως η Βάσω Ζαγόρη, Claudia Delmer, Φώφη Ρούσου, Έλλη Πασπαλά και Νατάσα Φλουρή.    

Πρωτοεμφανίστηκε τραγουδώντας στο πλάι του Φοίβου Δεληβοριά. Από τον Δεκέμβριο του 2010, είναι η τραγουδίστρια του συγκροτήματος Imam Baildi. Συμμετείχε σε Διεθνή Φεστιβάλ όπως το Lowlands - Ολλανδία (2012), το South by Southwest Festival -  Η.Π.Α (2013), το International Jazz Festival - Μοντρεάλ (2014),  το Sziget - Ουγγαρία (2012, 2015), το Antipodes Festival - Μελβούρνη και το Greek Festival of Sydney - Αυστραλία (2025). Έχει πραγματοποιήσει περιοδείες σε Κύπρο, Ελβετία, Γερμανία, Αυστρία, Ολλανδία, Βέλγιο, Λουξεμβούργο, Γαλλία, Σκωτία, Νορβηγία, Δανία, Ουγγαρία, Ρουμανία, Αραβικά Εμιράτα, Μπαχρέιν, Η.Π.Α., Καναδά, Ισπανία, Ιταλία, Τσεχία, Τουρκία και πολλές συναυλίες στην Ελλάδα.    

Το 2016 κυκλοφόρησε τον πρώτο της προσωπικό δίσκο με τίτλο "Σούλη Ανατολή". Η Σούλη Ανατολή είναι μια πανεποχική λαϊκή περσόνα, αλλά και το καλλιτεχνικό ψευδώνυμο που χρησιμοποιούσε η γιαγιά της όταν ήταν τραγουδίστρια στο Βόλο τη δεκαετία του 1950. Το τραγούδι που ξεχώρισε από το δίσκο είναι το "Όταν σου χορεύω".  Toν Μάϊο του 2019, κυκλοφόρησε το single  "Θα ανέβω να σε βρω", ντουέτο με τον Μάρκο Κούμαρη των Locomondo. Το video clip σκηνοθέτησε ο Χρήστος Δήμας. O δεύτερος δίσκος της με τίτλο "Σάμπα Τσικίτα" κυκλοφόρησε τον Μάρτιο του 2020.Το τρίτο της album κυκλοφόρησε τον Ιούνιο του 2025 με τίτλο "Το Δωματιό μου".   

Κάνει μεταγλωττίσεις τραγουδιών σε ταινίες και σειρές της Disney, της Hasbro και της Μattel. Έχει ερμηνεύσει, μεταξύ άλλων, τα τραγούδια ελληνικής μεταγλώττισης της ταινίας κινουμένων σχεδίων  "Μαλλιά Κουβάρια" (πρωτότυπος τίτλος Tangled), Σοφία η Πριγκίπισσα (πρωτότυπος τίτλος Sofia the First)  και έχει χαρίσει τη φωνή της στην κούκλα Barbie Rock Star.   

Το 2018 εμφανίστηκε στην τηλεοπτική σειρά "Το σόι σου", ως Σούλη Ανατολή.  

Το 2019, έπαιξε τον πρωταγωνιστικό ρόλο της τραγουδίστριας Φωτεινής, στην κινηματογραφική ταινία μεγάλου μήκους του Αλέξη Καρδαρά "Φαντασία". Για την ερμηνεία της, βραβεύτηκε από την Hellenic Film Society USA (HFS) στη Νέα Υόρκη με το βραβείο «2020 Αlexis Mouyiaris Memorial Award for Βest Performance in an Expo Feature Film».

Τον Φεβρουάριο του 2023, συμμετείχε ως οικοδέσποινα των επίσημων χαιρετισμών και της άφιξης των πομπών στην τελετή έναρξης των εκδηλώσεων "2023 Έλευσις - Πολιτιστική Πρωτεύουσα της Ευρώπης", στο πλαίσιο εκδηλώσεων "Μυστήρια Μετάβασης", σε ιδέα-σύλληψη του Μιχαήλ Μαρμαρινού και σκηνοθεσία του Chris Baldwin. 

Από το Νοέμβριο του 2020 έως τον Απριλίο του 2024, συμπαρουσίαζε την μουσική εκπομπή της ΕΡΤ1 Μουσικό Κουτί με τον Νίκο Πορτοκάλογλου. Στην εκπομπή συναντιούνται σε ένα στούντιο-σπίτι τραγουδιστές, μουσικοί και συνθέτες από διαφορετικούς μουσικούς χώρους και αποκαλύπτουν στιγμές της ζωής και της επαγγελματικής τους πορείας, ερμηνεύοντας αγαπημένα τραγούδια.

 Παραπομπές 

Κατηγορία:Ελληνίδες τραγουδίστριες                               
Κατηγορία:Ελληνίδες ηθοποιοί φωνής